### | | | | --- | --- | | | | | --- | | **Byråd** 25. juni 2019 Sagsnr. 710-2019-11647 Dok.nr. 710-2019-128853 Sagsbehandler DPERMI | | 120.                Udvidelse af sundhedscentret i [adresse] i Hammel og køb af udstyr - Åbent

###

|  |  |
| --- | --- |
| Tidl. politisk behandling | BY, 26.03.19, pkt. 41 |
| Forventet sagsgang | SS-U, TM-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til et projektforslag
og anlægsbevilling for en udvidelse af sundhedscentret i [adresse] i Hammel med to
sundhedsklinikker. Herudover skal Byrådet tage stilling til en anlægsbevilling
vedrørende udvidelsen og køb af udstyr til de fire sundhedscentre i [adresse].

Byrådet godkendte 26. marts 2019, at der blev fremsendt en
ansøgning indeholdende tre projekter til Sundheds- og Ældreministeriets pulje til
etablering af læge- og sundhedshuse.

[adresse] er blevet bevilget 2,006 mio. kr. til at
udvide sundhedscentret i [adresse] i Hammel med to sundhedsklinikker og tilhørende
parkeringspladser. Derudover har Sundheds- og Ældreministeriets bevilget 1,221
mio. kr. til køb af udstyr, blandt andet videoudstyr til kommunikation mellem
de fire sundhedscentre og regionens sygehuse og udstyr til undersøgelser og
genoptræning. I alt har Sundheds- og Ældreministeriets bevilget [adresse]
Kommune 3,227 mio. kr.

Sundheds- og Ældreministeriet har givet afslag på støtte til
projektet ”Sundhedscampus Hinnerup”.

Forslag til placering af de to sundhedsklinikker og
tilhørende parkeringspladser fremgår af vedlagte tegning.

**VURDERING**

[adresse] i Hammel oplever en stigende tilgang af
borgere, der har behov for at blive undersøgt og behandlet i sundhedsklinikkerne.
Denne tendens forventes at blive forstærket med den fortsatte udflytning af
opgaver fra det specialiserede sundhedsvæsen til det nære sundhedsvæsen. Etableringen
af ekstra klinikker i [adresse] vil medvirke til at lette presset på de nuværende
lokaler. Endvidere kan de ekstra lokaler stilles til rådighed på markedsvilkår,
fx for de praktiserende læger. Det kan oplyses, at begge lægepraksisser i
Hammel er lukket for tilgang af patienter, hvilket blandt andet skyldes
manglende konsultationsrum.

Social og Sundhed foreslår, at de to sundhedsklinikker
placeres på den nordlige side af Multihallen ved Inside. Derved bibeholdes
funktionaliteten af de eksisterende lokaler i sundhedscentret. For at give
adgang til de nye klinikker vil der dog være behov for en mindre ombygning af
to eksisterende behandlingslokaler.

Som følge af etablering af de to klinikker er det nødvendigt
at flytte fire parkeringspladser. Derudover medfører det forøgede areal i
sundhedscenteret, at der skal anlægges en ekstra parkeringsplads. Parkeringspladserne
foreslås placeret i umiddelbar tilknytning til den indgang, der ligger mellem
Multihallen og hovedbygningen.

Flere og flere opgaver flyttes fra sygehusene til den
kommunale sundhedsindsats. Det fordrer, at kommunerne i højere grad skal kunne
udrede og behandle borgerne. Midlerne fra ministeriet giver mulighed for at
supplere det eksisterende udstyr fx udstyr til blodprøveanalyser og
urindyrkning. Borgerne vil derved kunne tilbydes relativt ukomplicerede
behandlinger og kontroller i deres eget nærområde.

Indkøb af videoudstyr giver den kommunale sygepleje mulighed
for vejledning fra hospitalet med henblik på løbende at kunne justere og
optimere borgernes behandling. Samtidig kan udstyret bruges af den enkelte
borger til virtuelle ambulante besøg.

Også i forhold til genoptræningsområdet og rehabilitering
flytter sygehusene opgaver til kommunalt regi, hvorfor der er behov for udstyr,
der i højere grad kan imødekomme de nye behov hos borgerne. Det drejer sig fx
om udstyr til vægtaflastning, der muliggør, at selv svage borgere kan
gennemføre et træningsforløb.

**ØKONOMI**

Det samlede beløb til udvidelsen af sundhedscentret udgør
godt 2 mio. kr. Her indgår udgifter til jordbundundersøgelser og forventede
ekstra udgifter til fjernelse af forurenet jord i forbindelse med tilbygningen
og anlæggelsen af parkeringspladser.

|  |  |
| --- | --- |
| **Budget for udvidelsen af sundhedscentret i [adresse] i Hammel** | |
| Tilbygning (54 m2 brutto) | 1.080.000 kr. |
| Ombygning | 420.000 kr. |
| Tilgængelighedstiltag (teleslynge, automatisk døre mv) | 115.000 kr. |
| Etablering af parkeringspladser | 150.000 kr. |
| Jordbundsundersøgelser og uforudsete udgifter | 240.000 kr. |
| **Samlet beløb ekskl. moms** | **2.005.000 kr.** |

Hertil kommer udgifter på 1,221 mio. kr. til køb af udstyr;
herunder videoudstyr samt udstyr til undersøgelse og genoptræning.

De samlede udgifter udgør dermed 3,227 mio. kr., som
Sundheds- og Ældreministeriet har givet tilsagn om finansiering af.

[adresse] medfinansierer etableringen af de to
sundhedsklinikker, parkeringspladser samt anskaffelse af udstyr i form af
medgået tid til projektledelse, udbud, projektering, byggeledelse samt udgifter
til revision i forbindelse med regnskabsaflæggelsen. Udgifterne til
medfinansiering afholdes inden for Ejendomscentrets samt Social og Sundheds
budgetter.

Seks måneder efter tilsagnet fra ministeriet er givet skal
projektet være påbegyndt, men der kan tidligst afholdes udgifter til projektet
pr. 1. september 2019.

Hvis ikke tilskuddet er opbrugt 31. december 2019, kan Sundheds-
og Ældreministeriet reducere i tilskuddet. Derudover kan Sundheds- og
Ældreministeriet kræve hel eller delvis tilbagebetaling af allerede udbetalte
tilskudsmidler, der ikke er brugt.

Social og Sundhed vurderer, at udvidelsen vil medføre en
årlig merudgift på driftsbudgettet på ca. 30.000 kr., som afholdes inden for
Social og Sundheds driftsbudget for sundhedscentret i Hammel.

**INDSTILLING**

Direktøren for Social og Sundhed indstiller til Byrådet:

1.
At projektforslaget for udvidelsen af sundhedscentret i [adresse] i Hammel
godkendes.

2.
At der gives en anlægsbevilling med tilhørende rådighedsbeløb på 3,227
mio. kr. til udvidelsen af sundhedscentret i Hammel og til køb af udstyr.
Rådighedsbeløbet finansieres af bevillingen fra Sundheds- og Ældreministeriet.

**BESLUTNING**

***Social- og Sundhedsudvalget, 6. juni 2019:***

Fraværende:Birgit Søndergaard

Indstilles godkendt.

***Teknik- og Miljøudvalget, 13. juni 2019:***

Fraværende:Ingen

Indstilles godkendt.

***Økonomiudvalget, 18. juni 2019:***

Fraværende:Bent Schultz

Indstilles godkendt.

**Bilag**

|  |  |
| --- | --- |
| Udvidelse af sundhedscentret i [adresse] i Hammel - arkitekttegninger | 710-2019-115426 |